Beleef China deur haar oë | Netwerk24
Deur Jeanne Henning Els 16 April 2017 00:00
Vat jou hele hart: Kom saam na die Middelkoninkryk deur Elkarien Fourie. Uitgewer: Naledi. Prys: R220.
Resensent: Jeanne Henning Els
Wanneer 'n bedrewe skrywer prikkelende feite met persoonlike ervaring vermeng, boonop oor 'n land waarvan die kultuur vir die meeste Westerlinge nog taamlik vreemd is, sit 'n leunstoelreisiger nie sommer die boek neer nie.
Boonop weef die vryskutjoernalis Elkarien Fourie humor en vermaak­like staaltjies in haar verhaal in oor hoe sy China (en 'n deel van Japan) verken het. Veral as jy van plan is om China die eerste keer te besoek, kry jy met die skrywer se deel van voorspoedige sowel as minder suksesvolle oomblikke op die koop toe wenke oor die moets en moenies. Hoofstuk 17 bied selfs 'n ligte taalles in Mandaryns.
Fourie en haar man het byna nege jaar in die "teedrinkende" land met sy "antieke argeologiese wonders" Engels gegee, soms terwyl elkeen in verskillende gebiede gewerk en gewoon het.
Fourie se skryfstyl is dikwels treffend. China se kontras tussen antiek en modern beeld sy uit as "met een voet agter die waterbuffelploeg en die ander in die ruimte-eeu soekend na brandstof op die maan". Na haar ervaring om onbekende plekke te verken, verwys sy as " 'n venster met 'n nuwe uitsig" wat in haar kop oopgemaak het en waarna sy weer en weer kan terugkeer.
Kos kry ook aandag. In die suidelike provinsie Zhejiang, byvoorbeeld, is 'n eier wat 'n dag en 'n nag in seuns se urien gekook is 'n lekkerny. Dit is glo ook gesond.
Kleurfoto's aangebied as 'n eenheid in die middel van die boek trek glad nie die aandag af van die teks nie, maar dra wel by tot die gevoel dat jy visueel saam reis en ervaar.